ธ.ก.ส. เปิดตัวแอปพลิเคชันธนาคารต้นไม้ ช่วยจัดเก็บข้อมูลไม้มีค่าของชุมชน เพิ่มมูลค่าต่อยอดเป็นหลักทรัพย์ค้ำประกัน
นายธนารัตน์ งามวลัยรัตน์ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส. ได้พัฒนาแอปพลิเคชันธนาคารต้นไม้ (Tree Bank) นำเทคโนโลยีและนวัตกรรมเข้ามาช่วยเพิ่มประสิทธิภาพในการเก็บข้อมูลต้นไม้บนโทรศัพท์มือถือ แทนการจดบันทึกลงในกระดาษ ทำให้ทราบพิกัดต้นไม้ในโครงการธนาคารต้นไม้และชุมชนไม้มีค่า รวมทั้งประเภทและมูลค่าของต้นไม้ ข้อมูลดังกล่าว สามารถตรวจสอบและรับประกันความถูกต้อง ของจำนวนต้นไม้ที่ชุมชนได้ร่วมกันปลูกและดูแลรักษา อีกทั้งสามารถต่อยอดให้เกิดประโยชน์ เช่น ใช้เป็นหลักประกันสินเชื่อ สนับสนุนกิจกรรมลดก๊าซเรือนกระจก ตลอดจนรายงานปริมาณการกักเก็บคาร์บอนของต้นไม้โดยวันนี้ (27 ส.ค.65) ได้มีการเปิดตัวแอปพลิเคชันฯ พร้อมเริ่มใช้งานเป็นครั้งแรก ที่วิสาหกิจชุมชนบ้านเขานาใน ตำบลต้นยวน อำเภอพนม จังหวัดสุราษฎร์ธานี ซึ่งเข้าร่วมโครงการธนาคารต้นไม้กับ ธ.ก.ส. มาตั้งแต่ปี 2553 ปัจจุบันมีการปลูกต้นไม้ในชุมชนเพิ่มจำนวน 13,000 ต้น ซึ่งแอปพลิเคชั่นดังกล่าว จะช่วยสร้างประโยชน์และอำนวยความสะดวกในการคำนวณข้อมูลต้นไม้ได้อย่างรวดเร็วและแม่นยำ ต่อยอดไปสู่การคำนวณมูลค่าคาร์บอนเครดิต เพื่อเป็นรายได้ในอนาคต พร้อมตั้งเป้าเพิ่มชุมชนไม้มีค่า 20,000 ชุมชน เพิ่มพื้นที่ป่า 26 ล้านไร่ มุ่งหวังให้เกิดมูลค่าทางเศรษฐกิจกว่า 1,040 ล้านบาท ภายใน 10 ปีสมาชิกและชุมชนธนาคารต้นไม้ สามารถดาวน์โหลดแอปพลิเคชัน “ธนาคารต้นไม้ (Tree Bank)” ได้ที่ Appstore และ PlayStore พร้อมติดต่อลงทะเบียนใช้งานที่ ธ.ก.ส. ได้ทุกสาขาทั่วประเทศ